作者:王野
標題:沁園春
內容:月地雲階，碧山丹水，春滿北園。正慈闈初度，酡顏綠髮，黃堂稱壽，畫戟朱幡。戲彩斕斑，安輿遊衍，未數當時萊與潘。今朝好，把一家和氣，散在千門。潛藩。誤玷君恩。人尚說、淳熙前狀元。幸物情如舊，親年未老，且開玉帳，共祝金樽。羅綺飄香，管絃度曲，晚歲歡娛誰與論。亭峰宴，似仙家大姥，盡見曾孫。